ตำแหน่งใหม่
โดย...ทีมข่าวการเงินโพสต์ทูเดย์
6 เม.ย. 2558

โดย...ทีมข่าวการเงินโพสต์ทูเดย์
นับตั้งแต่วันที่ 2 เม.ย.เป็นต้นมา 2 ดูโอ คู่บริหารของธนาคารไทยพาณิชย์ ทั้ง อาทิตย์ นันทวิทยา และญนน์ โภคทรัพย์ จะต้องใช้ตำแหน่งใหม่ เมื่อผู้ถือหุ้นอนุมัติให้อาทิตย์ขึ้นเป็นประธานเจ้าหน้าที่บริหาร และญนน์เป็นกรรมการผู้จัดการธนาคาร
หลังประชุมผู้ถือหุ้น ชุมพล ณ ลำเลียง กรรมการธนาคาร มือขมังทางการเงินคนหนึ่งของไทย ก็เดินประกบอาทิตย์ตั้งแต่ลงจากเวทียันไปถึงทางขึ้นอาคารสำนักงาน โดยให้คำแนะนำในการทำงานในตำแหน่งซีอีโอว่าจะต้องทำอะไรบ้าง ภาพผู้ใหญ่แหงนหน้าและเด็กค้อมตัวลงมาฟัง เพราะขนาดความสูงต่างกัน ดูเป็นภาพประทับใจ
ไม่ว่าผู้ถือหุ้นหรือสื่อเดินเข้าไปแสดงความยินดีกับตำแหน่งใหม่ อาทิตย์ก็ควักนามบัตรในตำแหน่งใหม่ส่งให้ทันที เห็นว่าเตรียมตัวมาดี
ส่วนญนน์ก็ถูกสื่อล้อมถามแผนงานธุรกิจรายย่อยทั้งหมดของธนาคารตามความรับผิดชอบใหม่ ก็ยินดียืนตอบคำถามอย่างเต็มอกเต็มใจ ไม่คอยเดินหนีเพราะเป็นคนพูดไม่เก่งอีกแล้ว
ว่าแต่ตอนนี้ใครจะไปดักเจอกรรมการผู้จัดการแบงก์ไทยพาณิชย์ ขอบอกเลยว่าให้ไปก่อนสองทุ่ม 
ส่วนจะเจอซีอีโอใหม่ ก็ได้ถึงสี่ทุ่ม เพราะไลฟ์สไตล์ 2 ผู้บริหารต่างกันมากมาย
รักใครชอบใครติดตามกันเองครัช